google/wiki40b huggingface dataset:
George J. Mitchell

Bakgrunn

Faren, som også het George John Mitchell, var arbeider, og moren Mary Saad var en innvandrer fra Libanon. Mitchell avla i 1954 grunneksamen ved Bowdoin College. Han avla så i 1961 juristeksamen ved Georgetown University Law Center.

Politikk

Mitchell var demokratenes kandidat i guvernørvalget i 1974 i Maine. Han tapte valget mot James B. Longley; for første gang i delstatens historie fikk Maine dermed en partipolitisk ubundet guvernør.
Mitchell var dommer i en føderal domstol 1979–1980. Han tiltrådte den 17. mai 1980 som senator for Maine, etter at Edmund Muskie var blitt USAs utenriksminister. Mitchell ble i 1982 valgt til en hel mandatperiode, ble gjenvalgt 1988, men stilte ikke til gjenvalg i 1994.
USAs president Bill Clinton tilbød ham i 1994 en utnevnelse til USAs høyesterett, men Mitchell takket nei. Følgende år takket han ja til å bli USAs særskilte utsending for Nord-Irland. Mitchell ledet forhandlingene som ledet til Langfredagsavtalen mellom Storbritannias og Irlands regjeringer og for partier i Nordirland.
Mitchell ble også utnevnt av Clinton til å lede gruppen som utarbeidet rapporten om konflikten mellom Israel og Palestina i begynnelsen av Andre intifada. Rapporten ble fremlagt 30. april 2001 og fikk navnet Mitchellrapporten.
Den 22. januar 2009 ble han av den nyvalgte president Barack Obama utpekt som spesialrådgiver for Midtøsten. Han var så med på å forberede de gjenopptatte fredssamtaler i september 2010. Han ledet også den amerikanske delegasjon til Palestine Investment Conference i juni 2010. President Obama kunngjorde den 13. mai 2011 Mitchells fratreden fra vervet fra 20. mai 2011.
I 2015 utgav han sine memoarer, The Negotiator.
Lucas Leiva

Grêmio

Leivas form i 2006 ledet til rapporter om økt europeisk interesse fra mange europeiske klubber som Palermo, Inter, Juventus, Atlético Madrid og FC Barcelona. Lucas avslo et tilbud om overgang til Manchester United og Everton FC før han bestemte seg for å forlate Grêmio til fordel for Liverpool FC.

Liverpool

Leivas overgang ble truet da hans europeiske pass så ut til bli hindret, men overgangen og arbeidstillatelsen gikk etterhvert i orden. Leiva debuterte mot Portsmouth FC 27. juli 2007.
Lucas' første sesong ble noe blandet, han spilte mange kamper for førstelaget. I tillegg spilte Lucas noen kamper for Liverpools reservelag, og var med å spille finalen i reserve-cupen mot Aston Villa på Anfield, som endte 3-0. Lucas scoret det siste målet. Hans første mål for A-laget kom i FA-Cupen mot Havant and Waterlooville. Lucas fikk totalt 32 kamper for førstelaget i sin første sesong, hvor han scoret 1 mål og hadde 4 målgivende pasninger.

Landslagsspill

Lucas var kaptein for Brasils U21-landslag, og har flere ganger vært med i Brasils A-lagstropp. Han debuterte for Brasil 22. august 2007 i en vennskapskamp mot Algeria.
Lucas ble plukket ut i Brasils OL-lag til sommer-OL i Beijing i august 2008.
Sognefjorden

Sognefjorden er Norges lengste og dypeste fjord med sine 205 km og 1303 m på det dypeste (SNL oppgir 1308), inklusive Sognesjøen som er ytterst mot Nordsjøen. Sognefjorden har det dypeste punktet på Norges kyst. Ifølge Helland er den 176 km fra innerst i Lusterfjorden til Sognefest, og 206 km til det ytterste skjær (da regnes også Sognesjøen med). Bredden varierer fra omkring 1 til 2 km i Lusterfjorden til 4-5 km fra Leikanger og utover. Sognefjorden er også verdens lengste åpne (isfrie) fjord. Sognefjorden er verdens tredje lengste fjord.
Den ligger sør i Sogn og Fjordane fylke og strekker seg fra Solund ved kysten i vest til Skjolden ved foten av Jotunheimen i øst (nordøst), der fjordarmen heter Lustrafjorden. Fjorden og landet rundt ut utgjør regionen Sogn, ofte fordelt på Ytre, Midtre og Indre Sogn. Lengden fra Rutletangen inn til Skjolden er 186 km. Sogn utgjør knapt 60 % av fylkets areal eller omkring 11.000 km². De tolv kommunene i Sogn har et samlet areal på 10 671,55 km² og 37 063 innbyggere (1. januar 2014).
Amund Helland skriver «Sognefjordens egentlige navn er Sogn, medens Sogn nu alene bruges om det omgivende landskab, og brugtes saaledes allerede i middelalderen. Navnet er som landskapsnavn hankjønsord og har udentvil været det ogsaa som fjordnavn.» 
Sognefjorden skjærer seg så dypt inn i landet at det bare er 15 km fra innerste arm ved Skjolden til fjelltopper som Store Skagastølstind i Jotunheimen. Vannstrømmen går som regel ut fjorden. Elvene legger opp sandbanker der de løper ut i fjorden for eksempel ved Gudvangen, i Lærdal, og i Gaupne. Disse sandbankene utvider seg stadig og endrer form. Ifølge Helland var det vanlig at isen la seg på flere av fjordarmene hver vinter, blant annet på Aurlandsfjorden, Nærøyfjorden og Årdalsfjorden. Vinteren 1888-1889 var Lusterfjorden islagt seks måneder i strekk. I de dypeste delene av Sognefjorden er det året rundt en temperatur på omkring 6,5°C ifølge Helland. Vassdragene Lærdalselvi, Aurlandselvi, Flåmselvi, Mørkridselvi, Henjaelvi, Grindselvi, Hamreelvi, Njøsaelvi, Kvinnafossen, Sogndalselvi og Jostedøla munner ut i Sognefjorden og har normalt vårflom i juni. Årdalsvatnet drenerer til Sognefjorden gjennom den korte Åreidselva eller Hæreidselvi gjennom Årdalstangen. Eidsvatnet i Luster drenerer til Sognefjorden like ved Mørkridselvi i Skjolden.

Vern

Nærøyfjorden ble sammen med Geirangerfjorden i 2005 innskrevet på UNESCOs verdensarvliste som Vestnorsk fjordlandskap. Nærøyfjorden fikk i 2002 status som landskapsvernområde.

Annet

I august 2004 ble Lewis Gordon Pugh den første som svømte hele Sognefjorden på langs.
Henrik Wergeland kom over Sognefjellet til Skjolden og reiste Sognefjorden på langs sommeren 1832. Han skrev diktet «Sognefjorden» om opplevelsen av ruskevær på fjorden. I Eivindvik var han gjest hos Nils Griis Alstrup Dahl, og skrev der diktet «Eivindvig».
Skyting under Sommer-OL 2012 – Skeet kvinner

Historisk seier

Amerikanske Kim Rhode var forhåndsfavoritt, og startet med å skyte treff på de første 65 duene . Hun endte med 74 av 75 og ny olympisk rekord på sin innledende skyting, og var med det 4 treff foran nærmeste konkurrent før finalen. I finalen skjøt hun perfekte 25 av 25 duer og tangerte med det verdensrekorden, samtidig som hun satte olympisk rekord . Hun var hele 8 treff foran sølvmedaljevinner Wei Ning fra Kina, mens både Danka Barteková fra Slovakia og Marina Belikova fra Russland hadde 90 treff og måtte i omskyting om bronsemedaljen, hvor Barteková vant.
Kim Rhode ble med denne seieren den første amerikanske utøveren i en individuell idrett som har tatt medalje i fem OL på rad.
Moderne femkamp under Sentralamerikanske og karibiske leker 2006

Moderne femkamp under Sentralamerikanske og karibiske leker 2006. Moderne femkamp var en av flere sporter i de 20. sentralamerikanske og karibiske leker som ble arrangert i Cartagena i Colombia i perioden 15. til 30. juli 2006. Det var andre gangen som moderne femkamp var med i lekene. Det var individuelle- og lagkonkurranser for både menn og kvinner. Det var første gangen som kvinner deltok i moderne femkamp i de sentralamerikanske og karibiske leker. Mexico ble beste nasjon, de vant alle fire gullmedaljene.
James Collins

Landslaget

Han ble tatt ut i Wales EM-tropp til EM i Frankrike 2016.
Stefano Domenicali

Karriere

Han begynte i Ferrari i 1991, umiddelbart etter han avsluttet studiene, og arbeidet i selskapets regnskapsavdeling. Året etter gikk han til Scuderia Ferrari, hvor han fra 1992 til 1994 var han løpsdirektør på Ferraris egen bane på Mugello, hvor han hadde ansvaret for ombyggingen av banen. og også fikk erfaring med MotoGP, DTM og andre internasjonale racingmesterskap. I 1995 ble han utnevnt til personalsjef i Ferraris sportsavdeling og året etter fikk han i tillegg ansvaret for forholdet til sponsorene. I desember 1996 tiltrådte han som leder innen Scuderia Ferrari, en stilling han hadde til januar 2001, da han ble overflyttet til en ny stilling som logistikksjef. Etter bare kort tid i den jobben var han i 2002 tilbake i en sentral rolle, nå som F1-teamets sportsdirektør. 
Den 12. november 2007 annonserte Ferrari at Stefano Domenicali skulle overta Jean Todts tidligere stilling som direktør for Ferraris Formel 1-team, og dermed bli teamsjef for 2008-sesongen. Under hans ledelse vant Ferrari konstruktørmesterskapet i 2008, før de gjennomførte en mindre konkurransedyktig 2009-sesong, hvor de bare vant et eneste løp. I 2010 vant Ferrari-teamet fem løp og ble nummer tre i konstruktørmesterskapet, etter Red Bull Racing og McLaren. I 2011 oppnådde teamet en fjerdeplass i førermesterskapet for Alonso, med Massa to plasser bak. I 2012 var Fernando Alonso svært nær ved å ta tittelen, til tross for en lite konkurransedyktig bil. Han og Ferrari tok tre løpsseire og kom på andreplass både i fører- og konstruktørmesterskapet. Domenicali gikk av som teamsjef for Ferrari i april 2014.
Folkeavstemningen på Færøyene 2012

Politisk bakgrunn og lovhjemmel

Spørsmålet om kommunesammenslåing og en større kommunal oppgaveportefølje ble diskutert i 20–25 år før folkeavstemningen. Fólkaflokkurin, Javnaðarflokkurin og Miðflokkurin hadde talt for frivillige sammenslåinger, mens Sambandsflokkurin, Tjóðveldi og Sjálvstýrisflokkurin har åpnet for bruk av tvang gjennom vedtak i Lagtinget. Framsókn har ønsket å utarbeide et lovforslag i Lagtinget og sende dette ut på folkeavstemning i én valgkrets, og kritiserte derfor prosessen.
Høsten 2011 kunngjorde Kaj Leo Johannesens andre regjering i sin samarbeidsavtale at den ville overføre ansvaret for folkeskolen og eldreomsorg til kommunene fra 1. januar 2014, og at antallet kommuner måtte reduseres.
Folkeavstemningen ble kunngjort av Innenriksdepartementet ved minister Kári P. Højgaard den 20. desember 2011. Folkeavstemningen tok utgangspunkt i §7 i loven om frivillige kommunesammenslåinger og interkommunalt samarbeid om lovpålagte tjenester. Regionene var definert ut fra §2 i samme lov. Selve gjennomføringen av avstemningen ble hjemlet i loven kommunestyrevalg. Stemmeberettigede var derfor de som oppfylte kravene til stemmerett ved alminnelige kommunestyrevalg.
Cannes

Geografi

Cannes ligger på den delen av Rivieraen som kalles Côte d'Azur med kort vei til Alpene. Byene er kjent for sine fine sandstrender (i motsetning til Nice). De fleste strendene langs hovedgaten, Boulevard de la Croisette, disponeres av hoteller, men det finnes også offentlige strender, spesielt mot vest i retning Cannes Bocca.

Historie

Fra middelalderen og til tidlig på 1800-tallet var Cannes en liten fiske- og jordbruksby. På 1830-tallet begynte franske aristokrater og velstående utlendinger å bygge feriehus i området og byen endret seg gradvis til et ferie- og rekreasjonssted.
Lord Henry Peter Brougham (1778–1868) tilskrives mye av æren for Cannes utvikling. Lord Henry var en respektert og talentfull britisk politiker i sin tid og oppdaget Cannes på vei til Italia i 1834. Han kjøpte områder vest for Suquet (gamlebyen) og brukte så sine mange kontakter i fransk politikk til å utvikle området.

Økonomi

Området rundt Cannes har tiltrukket seg virksomheter innen teknologi. I fjellene bak Cannes ligger blant annet Sophia-Antipolis som har en spesielt stor konsentrasjon av slike virksomheter.
Cannes Film Festival som holdes hvert år i mai er viktig både for byen og for hele verdens filmindustri. Denne festivalen er kanskje også den enkeltbegivenhet som har bidratt mest til å gjøre Cannes kjent verden over. Mange store stjerner innenfor film pleier å delta på denne festivalen. Førsteprisen heter Gullpalmen eller Palme d'Or. Festivalen ble første gang arrangert i 1946 (første festival ble utsatt fra 1939 på grunn av krigen).
Ellers har byen en TV-festival hvert år i september, mens reklamefilmindustrien inntar byen med sin festival hvert år i juni. Takket være de store, internasjonale festivalene, har byen bygd et stort, moderne festivalpalass på en attraktiv tomt ved Boulevard de la Croisette.
Mellom de store festivalene er det en rekke kulturarrangementer i byen, både innen musikk og drama.

Transport

Cannes ligger ved hovedjernbanelinjen mellom Italia og Marseille og betjenes av hurtigtoget TGV, interregionale- og regiontog. Cannes jernbanestasjon ligger nær sentrum. I tillegg til at en rekke busslinjer har stoppested ved stasjonen er det også buss-stasjon ved rådhuset.
Nærmeste internasjonale flyplass er Nice – Côte d'Azur.
I sentrum kjøres elektriske busser – E-LO – og ”cabrioletbusser” betjener i høysesongen strekningen mellom rådhuset og Palm Beach Casino.
Middelvannføring

Middelvannføring er et begrep innenfor hydrologi som brukes om mengden, det vil si volumet av vann som transporteres gjennom en elv per tidsenhet. Enheten som brukes er vanligvis m³/s (kubikkmeter per sekund). For eksempel er den gjennomsnittlige vannføringen i Rhinen 2200 m³/s. Jo større vannføringen i en elv er, dess større evne har elven til å transportere sedimenter i suspensjon. Middelvannføringen i en elv kan estimeres ved å ta et kryssnitt av elvens areal og multiplisere den med elvens gjennomsnittlige hastighet.
Sphallenopsis

Utseende

En nokså stor, avlang, halvblank, gråbrun trebukk. Oversiden er delvis kledt med lys bestøvning. Antennene er omtrent så lange som kroppen, nokså slanke. Pronotum er litt smalere enn dekkvingene, avrundet, svært knudrete. Dekkvingene er nesten jevnbrede og ender i to små pigger. Beina er tynne.

Levevis

Larvene lever i ved.

Utbredelse

Slekten er utbredt fra Nicaragua i nord til Panama i sør.
Evangeline gasskraftverk

Evangeline gasskraftverk er et gasskraftverk i delstaten Louisiana i det sørlige USA. Det har en installert produksjonskapasitet på 775 MW, fordelt på 1 blokk / turbin. Dette er delstatens sjette største termiske kraftverk målt etter installert effekt. Operatør er et Cleco Power Corp. 
Anlegget ble bygget ut i årene 1995–2000. Brenselkilden er naturgass.
Ferrelcelle

Jetstrømmer

I vestavindsbeltet blir varmluft ved overflaten drevet nordover av trykksystemer og tvunget til å stige over kald luft som blir drevet sørover. Corioliseffekten får den nordlige luftstrømmen, som blir tvunget oppover i høyden av kald- og varmfronter, til å bøye av til høyre og danne vestlige jetstrømmer i høyden. Strømmen i høyden blir ikke påverket av trykksystemer som tvinger den tilbake mot subtropene. Men når friksjon får strømmen til å sakke av, kan luften over polarfronten flytte seg nordover og synke ned i polarområdene. Luften strømmer så bort fra polområdene langs bakken i forbindelse med den polare østavinden.
Luperolophus

Levevis

Både larvene og de voksne (imago) er planteetere, ofte på busker og trær. Noen av artene kan opptre i store mengder og snauspise vertsplantene i enkelte år.

Utbredelse

Slekten er utbredt på Madagaskar.
Det norske Oldskriftselskab

Det norske Oldskriftselskab var en forening som arbeidet for å utgi norrøne kildeskrifter og vitenskapelige avhandlinger om Norges eldre historie.

Historie

I 1849 hadde det blitt opprettet en forening kalt Foreningen til norske Oldskrifters Udgivelse, som gikk inn for å utgi kildeskrifter til eldre norsk historie. Men etter noen år gikk denne foreningen i dvale. I 1861 ble virksomheten fornyet under navnet «Det norske Oldskriftselskab». Initiativtakerne var Sophus Bugge, Rudolf Keyser, P. A. Munch, Nicolay Nicolaysen, Siegwart Petersen, Oluf Rygh og Carl Richard Unger. I årene 1862–1868 utga selskapet Samlinger, som inneholdt utgaver en rekke viktige kildeskrifter. Selskapet ble oppløst i 1900.
Samtidig med selskapets virksomhet ble norrøne kildeskrifter også utgitt av Universitetet i Christiania (som universitetsprogrammer) og av Kildeskriftfondet i Riksarkivet.
Ingebjørg Godskesen

Bakgrunn

Godskesen har økonomisk gymnas fra 1977 og har fullført studium i EDB-programmering fra Høgskolen i Agder fra 1978. Hun arbeidet innenfor administrasjon og kontor i Norges Statsbaner fra 1977 til 1986 da hun startet firmaet ABC-Text Økonomi. Hun var salgskonsulent for Dagligvareservice i 1995 og var  distriktssekretær i Fremskrittspartiet fra 2003 og regionsekretær fra 2007.
Primum non nocere

Primum, non nocere eller primum, nil nocere er en latinsk frase som betyr 'først av alt, å ikke skade' eller 'først av alt, å intet skade'.
Nonmaleficence er et annet prinsipp som har blitt utledet av det førstnevnte og er knyttet til den medisinske etikk som undervises i medisinske studier, kanskje særlig innen akuttmedisin. Prinsippet innebærer at det kan være bedre å gjøre ingenting enn å gripe inn og dermed forverre tilstanden. Leger og annet helsepersonell bør med andre ord overveie risikoen ved å foreta en behandling, spesielt før en diagnose har blitt stilt.
Uttrykkets opprinnelse er usikker. I den hippokratiske ed finnes løftet å 'avstå fra å gjøre skade' (ἐπὶ δηλήσει δὲ καὶ ἀδικίῃ εἴρξειν) men uten at den eksakte ordlyd fra frasen forekommer. Saken forklares kanskje best i Corpus Hippocraticum: legen må ha to ting for øye når det gjelder sykdom, nemlig å gjøre godt eller ikke volde skade (Bk. I, Sect. 11).
St. Johanneslogen St. Knud til den stigende Ørn

St. Johanneslogen St. Knud til den stigende Ørn er en frimurerlosje i Den Norske Frimurerorden (St. Johannesloge nr. 47), som ble grunnlagt den 9. mai 1998 i Brønnøysund. Logen ble fra første stund underlagt Trondhjems Provincialloge.
Brønnøysund St. Johannes Broderforening ble grunnlagt den 28. mai 1988 underlagt St. Johanneslogen Polarcirkelen. Den 19. november 1993 ble den opphøyd til deputasjonsloge, og i 1998 ble den selvstendig loge. Logens valgspråk er «Mot Sannhet og Lys».
Logen er oppkalt etter kong Knut den hellige, som arbeidet for kristningen og som ble kanonisert i året 1101, som den eneste danske konge. Ørnen symboliserer det som stiger høyt, og er attributten til evangelisten Johannes.
Epiktet

Epiktet eller Epiktetos (født ca. 55, død ca. 135) var en gresk stoisk filosof. Han var sannsynligvis født i Hierapolis. Hans fødenavn er ikke kjent. Ordet «Epiktetos» betyr simpelthen «ervervet». Han kom til Roma som slave, hvor han ble frigitt og levde store deler av sitt liv, inntil han ble tvunget til eksil i Nikopolis, Hellas. Her  virket han som lærer, og bodde i byen frem til sin død.
Epiktet ble født i Frygia, og var muligens slave allerede fra fødselen av. Han kom til Roma som slave, og jobbet i forskjellige hus til han ble frigitt. 
Man tror ikke at Epiktet skrev ned sine egne verk, sannsynligvis er det eleven Arrianos som har nedtegnet dem.
I motsetning til de tidlige stoikere var Epiktet mindre opptatt av det metafysiske verdensbildet, og mer opptatt av etikk og livsførsel. Epiktets hovedverk, «Enchiridion» (=«håndbok») tar for seg Epiktets moralfilosofi. Epiktet deler hendelser inn i de som man kan gjøre noe med og de man ikke kan gjøre noe med. Den førstnevnte gruppen inkluderer våre handlinger, utsagn, reaksjoner, tanker og følelser. Til den sistnevnte gruppen hører alt annet, inkludert vår kropp, vår skjebne (og dermed vår karriere), vår formue og mange andre ting. For Epiktet er det som man ikke kan gjøre noe med også irrelevant for det å være et godt menneske. Læreboken til Epiktet handler dermed i utgangspunktet om hvordan man reagerer på ytre stimuli som forandring i formue, karriere, familiemedlemmers død, egen død og så videre.
Epiktet regnes blant de store stoiske filosofene, og han hadde stor innvirkning på Marcus Aurelius.
RNA-virus

RNA-virus er virus som benytter RNA som arvestoff. De benytter organismer fra alle de biologiske rikene som verter. RNA-virus kan være både dobbelttrådet og enkelttrådet. De enkelttråda RNA-virusene kan ha både positiv og negativ RNA-polaritet. RNA-virus er den vanligste klassen av virus som volder sykdom hos menneske. RNA-virus har små og tette genom.
RNA-virus benytter RNA-avhengig RNA-polymerase eller revers transkriptase til å kopiere genoma sine. Disse enzymene savner korrekturlesing, og mutasjoner i genoma til RNA-virus blir slik lettere videreførte. Dette bevirker at RNA-virus utvikler seg mye hurtigere enn dobbelttråda DNA-virus, som benytter DNA-polymeraser som kan bytte ut feilaktige baser i det nye DNA-molekylet. Av en ukjent grunn utvikler derimot enkelttråda DNA-virus seg like hurtig som RNA-virus, selv om de benytter DNA-polymerasar fra verten.
Enkelttråda RNA-virus har ulike måter å formere seg på avhengig av polaritet. De med positiv polaritet kan oversette RNA-molekylet sitt direkte til protein, mens de med negativ polaritet først må skrive det av til budbærer-RNA før de kan omsette det til protein.
Den andre historien

Den andre historien er et musikkalbum med Karoline Krüger, utgitt i 1996.
Flens

Rørflens

Rørflens (engelsk: pipe flange)
Rørflenser brukes til å koble sammen rør.
Med flenser får man en mer fleksibel kobling av rør enn ved f.eks sveising.
Det finnes en rekke varianter av rørflenser tilpasset ulike behov, de fleste er standardiserte for å sikre at de passer sammen.
Vanlige standarder for flenser er ANSI/ASME (US), PN/DIN(DE), BS (UK/AUS), JIS/KS (JP/KOR), GOST (RUS), UNI (IT). I Norge har vi Norsk standard, NS, som i hovedsak ligner PN/DIN/EN. (Eksempel NS2527)
På verdensbasis har disse standardene fulgt utbredelsen av industri.
ANSI/ASME er mest brukt innen Offshore og raffineri.
PN/DIN er mest brukt innen landbasert industri, kjemisk og skipsbygging.
Innen hydraulikk brukes ofte SAE (ISO 6162) flenser.
Det finnes også andre standarder / normer rettet inn på nisjer i markedet.
På Norsk sokkel brukes f.eks Kompaktflenser, som er en lettere mer kompakt utgave av ANSI/ASME.
Rørflenser er delt inn i trykk-klasser og standardene beskriver også forskjellige tetningsmetoder.
Huazhong jordbruksuniversitet

Huazhong jordbruksuniversitet (kinesisk: 華中農業大學) er et universitet i Wuhan i provinsen Hubei i Folkerepublikken Kina, med hovedvekt på agronomutdannelse. Dets røtter går tilbake til Hubei landbruksskole som ble etablert i 1898.
Kinas første doktorgrader i agronomi ble gitt fra dette universitetet.
Bibliotekvitenskap

Bibliotek- og informasjonsvitenskap er et tverrfaglig felt som inkluderer kunnskapsorganisasjon og gjenfinning, litteraturvitenskap- og historie og litteratur- og kulturformidling. Bibliotekvitenskap kan spores tilbake til oldtidens Mesopotamia der arkeologer har gravd fram flere biblioteker bestående av leirtavler med kileskrift. Det eldste biblioteket man vet om er biblioteket ved Ebla som var i drift mellom 2600-2300 fvt. Oldtidens kanskje mest berømte bibliotek var den nyassyriske kongen Ashurbanipals bibliotek.  
Historisk sett er faget basert på organisering av dokumenter på en måte som gjør de lette å gjenfinne. Når en dokumentsamling vokser i størrelse vokser også behovet for å systematisere samlingen. Dette gjøres ofte ved å klassifisere dokumentene etter tematisk innhold slik at dokumenter av lignende tema er nært hverandre i den fysiske samlingen. Opprinnelig var også arkivvitenskap innlemmet i bibliotekvitenskap, men ble senere utskilt som eget fag.   
Den første skolen i USA for bibliotekvitenskap ble stiftet av Melwil Dewey  (1851-1931) ved Columbia University i 1887.
I Norge tilbys utdanning og studier i bibliotekvitenskap ved flere utdanningsinstitusjoner. OsloMet - Storbyuniversitetet tilbyr per 2019 bibliotek- og informasjonsvitenskap som årsstudium, bachelor, master og doktorgradsnivå. Ved OsloMet er utdanningen underlagt institutt for arkiv- bibliotek- og informasjonsvitenskap (ABI), som er en del av universitetets samfunnsvitenskapelige fakultet (SAM). Universitetet i Agder tilbyr bachelorprogram i skolebibliotekkunnskap. Universitetet i Tromsø tilbyr bachelor- og masterprogram i medie- og dokumentasjonsvitenskap. Norges teknisk naturvitenskapelige universitet (NTNU) tilbyr flere informasjonsvitenskapelige emner, blant annet informasjonsgjenfinning. Tidligere ble denne utdanningen drevet av Statens bibliotek- og informasjonshøgskole, til denne høgskolen i 1994 ble fusjonert med daværende Høgskolen i Oslo.